SKLEP SVETA (EU) 2016/2355

z dne 12. decembra 2016

o stališču, ki se zavzame v imenu Evropske unije v Pridružitvenem odboru v njegovi trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani v zvezi s pripravo seznama arbitrov

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti prvega odstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (1) (v nadaljnjem besedilu: Sporazum) je začel veljati 1. julija 2016.

Pogodbenici sta razpravljali o osnutku seznama posameznikov, ki bodo delovali kot arbitri v postopkih reševanja sporov. V skladu s členom 404(1) Sporazuma osnutek seznama vključuje pet kandidatov za arbitre, ki jih predlaga Unija, pet kandidatov za arbitre, ki jih predlaga Republika Moldavija, in pet državljanov tretjih držav, ki lahko opravljajo funkcijo predsednika arbitražnega sveta.

SPREJEL NASLEDNJI SKLEP:

Člen 1

Stališče, ki se v imenu Unije zavzame v Pridružitvenem odboru v njegovi trgovinski sestavi v zvezi s pripravo seznama posameznikov, ki bodo delovali kot arbitri v postopkih reševanja sporov, temelji na osnutku sklepa Pridružitvenega odbora, ki je priložen temu sklepu.

Predstavniki Unije v Pridružitvenem odboru v njegovi trgovinski sestavi se lahko dogovorijo o manjših tehničnih popravkih osnutka sklepa brez nadaljnjega sklepa Sveta.

Člen 2

Sklep Pridružitvenega odbora v trgovinski sestavi se po sprejetju objavi v Uradnem listu Evropske unije.

Člen 3

Ta sklep začne veljati na dan sprejetja.

(1) UL L 260, 30.8.2014, str. 4.

OSNUTEK

SKLEP št. …/2016 PRIDRUŽITVENEGA ODBORA EU-REPUBLIKA MOLDAVIJA V TRGOVINSKI SESTAVI

z dne …

o pripravi seznama arbitrov iz člena 404(1) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani

PRIDRUžITVENI ODBOR V TRGOVINSKI SESTAVI JE –

ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, in zlasti člena 404(1) Sporazuma,

ob upoštevanju naslednjega:

(1) Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (1) (v nadaljnjem besedilu: Sporazum) je začel veljati 1. julija 2016.

(2) V skladu s členom 404(1) Sporazuma Pridružitveni odbor v svoji trgovinski sestavi, kot je določeno v členu 438(4) Sporazuma, najpozneje šest mesecev po začetku veljavnosti Sporazuma pripravi seznam vsaj 15 posameznikov, ki bodo delovali kot arbitri v postopkih reševanja sporov –

SPREJEL NASLEDNJI SKLEP:

Člen 1

Seznam posameznikov, ki lahko delujejo kot arbitri v postopkih reševanja sporov za namene člena 404(1) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, je pripravljen kot je navedeno v Prilogi k temu sklepu.

Člen 2

Ta sklep začne veljati na dan sprejetja.

V …, … Za Pridružitveni odbor v trgovinski sestavi Predsednik

(1) UL EU L 260, 30.8.2014, str. 4.